《夜宿慧山下和俞孺子》
明代·王人鉴

山昏溪暝市销声，唯有流泉不断鸣。
莫以停舟依酒旆，急须敲火就茶铛。
暗中叶落疑人至，空外云移似鹤行。
细啜微吟过丙夜，冷然疏磬隔烟清。

作者简介：明苏州府长洲人，字德操。少学诗于居节。居吴门彩云桥，堂供古佛，庭前有古桧二，阶下幽花小草，不食荤血，面状枯禅。能诗，有《知希斋集》。